## סימן . אי בעינן מעשה לחיוב חטאת, ג ע"ב

. דתנו גבי (סנהדרין) [הנסקלין] בעל אוב וידעוני, וקשיא לן, ומ"ש גבי סקילות תני ידעוני וגבי כריתות לא תני ידעוני? א"ר יוחנן: הואיל ושניהם בלאו אחד נאמרו; ונימא ידעוני ולא נימא בעל אוב! קסבר: הואיל ופתח הכתוב בבעל אוב, ור"ל אמר: הואיל ואין בו מעשה.

. ור"ל מאי טעמא לא אמר כר' יוחנן? א"ר פפא: דהא חלוקין הן במיתות. ור' יוחנן? אמר לך: חלוקה דלאו הוי חלוקה, חלוקה דמיתה לא הויא חלוקה. ור' יוחנן מ"ט לא אמר כר"ל? קסבר: מאן תנא כריתות? ר"ע היא, דאמר: לא בעינן מעשה. ור"ל? נהי דר"ע לא בעי מעשה רבה, מעשה זוטא בעי. בעל אוב מאי מעשה אית ביה? הקשת זרועותיו הוי מעשה. מגדף מאי מעשה אית ביה? עקימת שפתיו הוי מעשה. קס"ד, הקשת זרועותיו הוי מעשה זוטא אפי' לרבנן. מיתיבי: בעבודת כוכבים אינו חייב אלא על דבר שיש בו מעשה, כגון שזיבח, וקיטר, וניסך, והשתחוה; וקשיא לן, השתחואה לית בה מעשה! ואמר ר"ל: הא מני? ר"ע היא, דאמר: לא בעינן מעשה; ור' יוחנן אמר: אפי' תימא רבנן, כפיפת קומתו הוי מעשה; מכלל דסבירא ליה לר"ל אליבא דרבנן: כפיפת קומתו לרבנן לא הוי מעשה, הקשת זרועותיו הוי מעשה! ואלא כי קאמר ר"ל, הקשת זרועותיו הוי מעשה זוטא - אליבא דר"ע, אבל לרבנן לא הוי מעשה.

. א"ה, אמאי תני: יצא מגדף שאין בו מעשה? ניתני: יצא מגדף ובעל אוב! חדא מתרתי קתני. וליתני בעל אוב ולא ליתני מגדף! מגדף איצטריך ליה, סד"א: הואיל וכתיב כרת דיליה במקום קרבן, אימא מודה ליה לרבי עקיבא, קמ"ל דלא.

. עולא אמר: בעל אוב דקתני, במקטר לשד. מתקיף לה רבא: א"כ, היינו עובד עבודת כוכבים! אלא אמר רבא: מקטר לשד ע"מ לחברו. א"ל אביי: א"כ, היינו חובר חבר! א"ל, התורה אמרה: חובר חבר כגון זה בסקילה. ואלא חובר חבר דבלאו הדין הוא? א"ל, כדתניא: וחובר חבר - אחד חובר גדול ואחד חובר קטן, ואפי' חובר לנחשים ועקרבים - חייב. אמר אביי: האי מאן דבעי למיצמד זיבורא ועקרבא - אסור, ואי קאתו בתריה - שרי.

. לר' יוחנן דאמר: כפיפת קומתו הוי מעשה, עקימת שפתיו נהוי מעשה גבי מגדף! אמר רבא: שאני מגדף, הואיל וישנו בלב, אבל בעלמא עקימת שפתיו הוי מעשה. מתיב רבי זירא: יצאו עדים זוממין שאין בו מעשה, ואמאי? הא על פי כתיב בהן! אמר רבא: שאני עדים זוממין, הואיל וישנן בראייה.

מצינו בסוגיא שלושה ערכים שונים למשתנה ה'מעשה':

1. מעשה רבה
2. מעשה זוטא (הקשת זרועותיו, כפיפת קומתו, עקימת שפתיו)
3. אין מעשה כלל (ידעוני)

מצינו שלושה דינים שהוזכרו במשנה ותלויים בהגדרות לעיל:

על מגדף נחלקו רבנן ור"ע אי חייב חטאת או לא.

על בעל אוב לא נחלקו במשנה שחייב.

ידעוני לא מוזכר במשנה, ונראה שלכו"ע פטור.

היחס בין שלושת הדינים הללו תלוי במחלוקת ר"י ור"ל:

התנאי לחיוב חטאת

|  |  |  |
| --- | --- | --- |
|  | רבי יוחנן | ריש לקיש |
| ר"ע | 1-3 | 1-2 |
| רבנן | 1-2 | 1 |

לאור הטבלה ננתח את המחלוקת לגבי כל אחד משלושת הדינים שהוזכרו לעיל:

#### ידעוני – אין מעשה כלל (סעיף א)

לפי ר"ל ידעוני לא הוזכר במשנה כיון שהוא שייך לקטגוריה השלישית, שאין בו מעשה כלל, ולכן לכו"ע אין חייבין עליו.

לפי רבי יוחנן ר"ע סובר שחייבים חטאת גם על לאו שאין בו מעשה כלל, וכיוון שמשנתנו כר"ע צ"ל שחייבים על ידעוני, וזה שלא הוזכר במשנה בא ללמד שאם עבר על אוב וידעוני יחד חייב רק אחת (ושנה אוב שבו פתח הכתוב).

#### בעל אוב (והשתחוואה) – מעשה זוטא (סעיפים ב- ד)

בבעל אוב יש הקשת זרועותיו שנחשב למעשה זוטא. לפי רבי יוחנן מובן מדוע לא נחלקו עליו במשנה, שאפילו לרבנן מעשה זוטא חשיב מעשה.

לפי ריש לקיש היו צריכים רבנן לחלוק על בעל אוב, ומצינו שני הסברים לכך שלא מוזכרת מחלוקת במשנה:

1. אין הכי נמי שנחלקו גם עליו כמו על מגדף, וחדא מתרתי נקט (והעדיף לחדש במגדף שרבנן חולקים על ר"ע אפילו שהלאו שלו נכתב בפרשת קרבן חטאת). כמו כן נחלקו רבנן לפי ר"ל גם על השתחוואה ווס"ל שהשתחוואה לא הוי מעשה, ולן לא חייב עליה משום ע"ז, ואילו לפי רבי יוחנן רבנן מודים דהשתחוואה חשיב מעשה.
2. לא מדובר במשנה על בעל אוב שהקיש בזרועותיו אלא על בעל אוב שקטר לשד, וזה אכן נחשב למעשה רבה (עולא).

#### מגדף – מעשה זוטא (סעיפים ג, ה)

לריש לקיש מובן מדוע נחלקו במשנה על מגדף. אמנם לרבי יוחנן לכאורה גם רבנן היו צריכים להודות לר"ע שחייב, דעקימת שפתיו הוי מעשה זוטא כמו השתחוואה (ובעל אוב). כמו כן עדים זוממים היו צריכים להחשב מעשה זוטא, ומצינו בתו"כ דחשיבי שלית בהו מעשה.

ואמנם רבי יוחנן שמדובר בשני חריגים: מגדף הוא חריג הואיל וישנו בלב; ע"ז חריגים דישנם בראיה (או: ישנם באיה, ראה רי"ף סנהדרין, טז ע"ב מדפי הרי"ף).

נסכם את ההסבר לכל אחד משלושת הדינים לפי כל שיטה:

התנאי לחיוב חטאת

|  |  |  |
| --- | --- | --- |
|  | רבי יוחנן (נחלקו באין בו מעשה כלל) | ריש לקיש (נחלקו במעשה זוטא) |
| ידעוני | תלוי במחלוקת, אך גם ר"ע מודה,  שאם עבר עליו ועל בעל אוב חייב רק אחת | פטור לכו"ע דאין בו מעשה |
| מגדף | היה צ"ל חייב לכו"ע,  אך לרבנן פטור הואיל וישנו בלב | תלוי במחלוקת על מעשה זוטא |
| בעל אוב | חייב לכו"ע דהוי מעשה זוטא | תלוי במחלוקת על מעשה זוטא  או שאפילו לרבנן חייב כי מקטר לשד |
| השתחוואה | חייב לכו"ע | תלוי במחלוקת על מעשה זוטא |